***Съвместен призив към Европа преди провеждането на европейските избори през май 2019 г.***

**Европа е най-добрата идея, която някога сме имали**

Европейската интеграция помогна за осъществяването на многовековната надежда за мир в Европа, след като необузданият национализъм и други крайни идеологии доведоха Европа до варварството на две световни войни. Дори и днес не можем и не трябва да приемаме мира и свободата, просперитета и благосъстоянието, за даденост. Необходимо е всички да останем активно ангажирани с голямата идея за мирна и интегрирана Европа.

Изборите през 2019 г. са особено важни: Именно вие, европейските граждани, следва да решите, по кой път трябва да се отправи Европейският съюз. Затова ние, държавните глави на България, Чешката република, Германия, Естония, Ирландия, Гърция, Франция, Хърватия, Италия, Република Кипър, Латвия, Литва, Унгария, Малта, Австрия, Полша, Португалия, Румъния, Словения, Словакия и Финландия призоваваме всички европейски граждани, които имат право на глас, да участват в изборите за Европейски парламент в края на май 2019 г.

Народите на Европа обединиха свободната си воля в Европейския съюз, който е изграден на принципите на свобода, равенство, солидарност, демокрация, справедливост и лоялност в и между неговите страни-членки. Това е безпрецедентен съюз в историята на Европа. В нашия Европейски съюз, избраните членове на Европейския парламент, заедно със Съвета на Европейския съюз, чрез правителствата на всички държави-членки, решават кои правила ще се прилагат в Европа и как ще се изразходва европейският бюджет.

**Всички ние сме европейци**

За много хора в Европа, особено сред младото поколение, европейското гражданство се е превърнало в даденост. За тях не е противоречие да обичат своето село, град, регион или нация и в същото време да бъдат ангажирани европейци.

**Нашата Европа е способна да посреща предизвикателствата заедно**

През последните месеци, повече от всякога, Европейският съюз е изправен пред дълбоки предизвикателства. За първи път от началото на европейската интеграция хората говорят за отстъпление от една или повече стъпки в интеграцията, като свободата на движение или премахването на общи институции. За първи път страна-членка възнамерява да напусне Съюза. В същото време, други призовават за засилване на интеграцията в ЕС или в еврозоната или за Европа на много скорости.

Гражданите и правителствата на страните-членки, както и ние, държавните глави, имаме различни възгледи по тези въпроси. Независимо от това ние сме съгласни, че европейската интеграция и единство са от изключително значение и искаме Европа да продължи да съществува като съюз. Само една силна общност е способна да се изправи пред глобалните предизвикателства на нашето време. Ефектите от измененията на климата, тероризма, икономическата глобализация и миграцията не спират на националните граници. Ще се справим успешно с тези предизвикателства и ще продължим по пътя на икономическото и социално сближаване и развитие, ако работим заедно като равнопоставени партньори на институционално ниво.

**Ние искаме силна и интегрирана Европа**

Поради тези причини ние имаме нужда от силен Европейския съюз с общи институции, който постоянно е готов да възприема критично резултатите от своята дейност и е способен да се реформира, съюз, който осъзнава, че неговата жизненоважна основа са европейските граждани и страните-членки.

Европа се нуждае от оживен политически дебат за най-добрия път напред към бъдещето, използвайки зададена основа в Римската декларация от 25 март 2017 г. Европа е способна да възприеме широк обхват от мнения и идеи. Определено, обаче, не трябва да има връщане към Европа, в която държавите вече не са равнопоставени партьори, а опоненти.

Нашата обединена Европа се нуждае от силния глас на европейските народи. Затова ви призоваваме да упражните своето право на глас. Нашето общо европейско бъдеще е в изборите.

Румен Радев

Президент на Република България

Милош Земан

Президент на Чешката Република

Франк-Валтер Щайнмайер

Президент на Федерална Република Германия

Керсти Калюлайд

Президент на Република Естония

Майкъл Хигинс

Президент на Ирландия

Прокопис Павлополус

Президент на Република Гърция

Еманюел Макрон

Президент на Френската република

Колинда Грабар-Китарович

Президент на Република Хърватия

Серджо Матарела

Президент на Италианската Република

Никос Анастасиадис

Президент на Република Кипър

Раймондс Вейонис

Президент на Република Латвия

Далия Грибаускайте

Президент на Република Литва

Янош Адер

Президент на Унгария

Джордж Вела

Президент на Република Малта

Александър Ван дер Белен

Президент на Република Австрия

Анджей Дуда

Президент на Република Полша

Марсело Ребело де Соуса

Президент на Република Португалия

Клаус Йоханис

Президент на Румъния

Борут Пахор

Президент на Република Словения

Анджей Киска

Президент на Словашката Република

Саули Нийнистьо

Президент на Република Финландия